Bejaarde vrou van Warrenton vermoor | Netwerk24
Bejaarde vrou van Warrenton vermoor
Deur Kaydene Jordaan 06 November 2019 06:00
Rina Spangenberg. Die foto is Woensdag (30/10) geneem toe sy ’n kerkete bygewoon het. Foto: Verskaf
Rina Spangenberg (86), ’n jarelange inwoner van Warrenton, is Saterdagaand (02/11) in haar huis in die dorp oorval, verkrag en deur haar aanvaller(s) vir dood agtergelaat.
Celeste Stroebel (48), haar gestremde broerskind, het net ná 23:00 op haar afgekom waar sy in ’n plas bloed in die eetkamer gelê het. Sy is vermoedelik met ’n stomp voorwerp aangerand en het ernstige kopwonde gehad.
Stroebel, wat jare lank by Spangenberg gewoon het, het hulp ontbied. Spangenberg het kort ná haar aankoms by ’n hospitaal in die dorp aan haar kopbeserings beswyk.
Haar aanvaller(s) het glo ’n televisie en kruideniersware gesteel.
Karin Human, voorsitter van die kerkraad van die NG kerk Warrenton, sê dit is ’n hartseerdag vir die gemeenskap. Sy het Spangenberg as ’n dierbare mens beskryf wat elke Sondag in die kerk was.
“Dit is verskriklik hartseer. Sy was nog Woensdag by een van ons gereelde kerk-etes en het op haar gunsteling-plek gesit.”
Die polisie sê hulle ondersoek klagte van moord en huisroof. Die moordenaar(s) is nog op vrye voet.